กรมศุลกากร ย้ำติดตั้งเครื่อง X-Ray เพื่อเพิ่มประสิทธิภาพด้านการป้องกันสิ่งของต้องห้ามเข้ามาในประเทศ
กรมศุลกากร ย้ำการนำเครื่อง X-Ray ติดตั้งเพื่อตรวจกระเป๋าตั้งแต่สายพานเพื่อเพิ่มประสิทธิภาพด้านศุลากรป้องกันสิ่งของต้องห้ามเข้าประเทศคาดดำเนินการแล้วเสร็จต้นปีหน้า     นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร โฆษกกรมศุลกากร กล่าวถึงการปฎิบัติผ่านพิธีทางศุลกากรของประชาชนในการเดินทางเข้า-ออกประเทศหลังมีผู้ใช้สื่อโซเชียลมีเดียเผยแพร่ข้อมูลการเรียกเก็บภาษีครีมอาบน้ำของเจ้าหน้าที่ ว่า กรณีดังกล่าวผู้โดยสารไม่ได้ให้ข้อมูลช่วงเวลาของการนำเข้าสินค้าดังกล่าวเพียงแต่ระบุถึงการนำสินค้าเข้ามามูลค่า 1,500 บาทแต่เสียภาษีกว่า 6,000 บาท ซึ่งข้อเท็จจริงภาษีที่เรียกเก็บหากอัตราสูงสุดร้อยละ 30 จึงไม่ถึง 6 พันบาท ดังนั้นผู้เสพสื่อจึงต้องพิจารณาความสมเหตุผลของข้อมูลที่ได้รับ สำหรับหลักเกณฑ์การยกเว้นภาษีนำเข้าสินค้าของผู้โดยสาร คือจะต้องนำมาใช้เอง หากซื้อมาฝากหรือจำหน่ายจะต้องภาษีตามกฎหมาย อย่างไรก็ตาม    โฆษกกรมศุลกากร ยังกล่าวถึงการนำเครื่อง X-Ray มาติดตั้งเพื่อตรวจกระเป๋าตั้งแต่สายพาน ว่า จะแล้วเสร็จภายในต้นปีหน้า ซึ่งวัตถุประสงค์หลักคือใช้เพื่อเพิ่มประสิทธิภาพทางด้านศุลกากรด้านการป้องกันสิ่งของต้องห้ามเข้ามาในประเทศทั้งอาวุธ ยาเสพติด ซากพืชซากสัตว์ กรณีผู้โดยสารที่นำเข้าสินค้าไม่แน่ใจว่าอยู่ในข่ายต้องเสียภาษีหรือไม่สามารถแจ้งเจ้าหน้าที่กรมศุลกากร หรือหากพบความเป็นธรรมของการเรียกเก็บภาษีให้แจ้งต่อหัวหน้าผู้ควบคุมงาน หรือ ร้องเรียนผ่านสายด่วน 1164 ได้ทันที